Magenah ring Teater
Kecil Taman Ismail Marzuki, Buda (26/9/2018) wengi, Hadiah Sastera Rancagé saking
Yayasan Kebudayaan Rancagé kasukserahang majeng ring pitung diri pangawi sané
makekawian nganggén basa daérah. Saking pitung diri punika, asiki wantah saking
Bali inggih punika Nirguna sané wastan sujatinnyané IGA Darma Putra pangawi
saking Bangli. Hadiah puniki kasukserahang olih Ajip Rosidi sang sané ngwangun
Yayasan Kebudayaan Rancagé sané magenah ring Bandung, Jawa Barat.
Darma Putra nganikaang
cakepan sané ngamolihang Hadiah Rancagé puniki mamurda Bulan Sisi Kauh. “Niki
wantah cakepan tiangé sané kapertama marupa pupulan prosa liris mabasa Bali,”
baos anak truna sané marambut panjang puniki.
Ipun nguningayang makekawian
punika wantah margi sané sepi, sané ngawinang sang sané nelebin punika patut
ulet miwah rajin tur kuat. Yéning nénten kuat sinah sampun nénten ja pacang
mersidayang dados pangawi sujati.
Rikala ngicén
pawarah-warah, Ajip Rosidi nguningayang yéning Hadiah Sastera Rancagé puniki
sampun mamargi tigang dasa warsa lan rutin kalaksanayang ngawarsa. “Tiang maduwé
semangat lan pacang terus ngicén penghargaan Rancagé puniki. Yadiastun prabéané
nyansan méweh,” ucap Ajip Rosidi.
Dané pacang setata
mautsaha ngalaksanayang acarané puniki, krana indiké niki wantah cihna trésnannyané
majeng ring basa daérah.
Lianan ring punika, juri
Rancagé sastra Bali modéren, Prof. Dr. I Nyoman Darma Putra, nganikaang cakepan
Bulan Sisi Kauh puniki wantah asiki prosa liris mabasa Bali sané kawedar warsa
2017. “Nénten ja akéh pangawi sané makarya prosa liris, nanging Nirguna ngamedalang
cakepan kapertamanyané marupa prosa liris sané kuat, miwah bantangnyané anyar,”
baos Guru Besar ring Universitas Udayana niki.
Ring cakepané puniki
madaging 44 prosa liris sané nuntun sang pangwacén rauh ka tengahin wana sané kaebekin
antuk kruna. Pangwacén tatwa wiadin tutur Bali pacang ngarasayang yéning prosa
liris puniki wantah utsaha pangawi nguningayang daging tatwa wiadin tutur
punika sané anut ring kahanané mangkin.
Cakepan puniki masaing
saking limang cakepan lianan sumangdané ngamolihang Hadiah Sastera Rancagé.
Maka lelima cakepan punika wantah pupulan satua cutet Cetik Dadong Tanggu kakawian
Wayan Selat Wirata, pupulan puisi Gebug Endé kakawian I Wayan Wikana, pupulan
puisi Sangsiah Kehilangan Somah kakawian I Gdé Nala Antara, pupulan satua cutet
Jogéd lan Bojog Lua Ané Setata Ngantiang Ulungan Bulan Rikala Bintang Makacakan
di Langité kakawian I Putu Supartika, miwah Surat Uli Amsterdam kakawian Ketut
Sugiartha.
Hadiah Sastera Rancage majeng
ring sastra Bali modéren kalaksanayang ngawit warsa 1998. Pangawi kapertama sané
nerima inggih punika I Madé Sanggra antuk cakepan sané mamurda Kidung Republik lan
ring widang jasa inggih punika Nyoman Manda. Ring warsa 2018 puniki,
penghargaan widang jasa nénten kalaksanayang duaning kabanda antuk prabéya.
(sup)
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn gle_Latn ban_Latn ban_Latn ban_Latn ban_Latn ban_Latn san_Deva